b'\n_START_ARTICLE_\nAntrasis Sudano pilietinis karas\n_START_SECTION_\nKonflikto eiga\n_START_PARAGRAPH_\nPirmasis Sudano pilietinis karas baig\xc4\x97si, kai buvo pasira\xc5\xa1yta Adis Abebos sutartis. Pagal j\xc4\x85 1972\xc2\xa0m. pietiniam Sudanui buvo suteikta atskira autonomija._NEWLINE_Ta\xc4\x8diau netrukus \xc4\xaftampa tarp region\xc5\xb3 v\xc4\x97l prad\xc4\x97jo augti. Ypa\xc4\x8d tai atsispind\xc4\x97jo, kuomet a\xc5\xa1tunto de\xc5\xa1imtme\xc4\x8dio pabaigoje Sudano prezidentas Gaafar Nimeiry nor\xc4\x97jo kontroliuoti pietiniame Sudane rastus naftos gr\xc4\x99\xc5\xbeinius. 1983\xc2\xa0m. prezidentas, spaud\xc5\xbeiamas \xc5\xa1iaur\xc4\x97je vyravusi\xc5\xb3 islamist\xc5\xb3, paskelb\xc4\x97 Sudan\xc4\x85 islamo respublik\xc4\x85, tokiu b\xc5\xabdu prijungiant ir pietin\xc4\xaf Sudan\xc4\x85. Piet\xc5\xb3 Sudano autonomija buvo sugriauta ir sustabdytas Adis Abebos sutarties galiojimas. Taip prasid\xc4\x97jo antrasis pilietinis karas._NEWLINE_Tuo pa\xc4\x8diu metu pietiniame Sudane, kaip atsvara Sudano vyriausybei, susik\xc5\xabr\xc4\x97 Piet\xc5\xb3 Sudano i\xc5\xa1silaisvinimo jud\xc4\x97jimas. \xc5\xa0is jud\xc4\x97jimas kovojo u\xc5\xbe Piet\xc5\xb3 Sudano nepriklausomyb\xc4\x99. Pirmuoju jud\xc4\x97jimo vadovu tapo John Garang._NEWLINE_1989\xc2\xa0m. susik\xc5\xabr\xc4\x97 nacionalinis demokratijos aljansas, kuris jung\xc4\x97 13 politini\xc5\xb3 jud\xc4\x97jim\xc5\xb3 ir partij\xc5\xb3. \xc5\xa0is jud\xc4\x97jimas aktyviai prie\xc5\xa1inosi Sudano vyriausyb\xc4\x97s veiksmams ir karo plitimui. B\xc5\xabtent \xc5\xa1is aljansas past\xc5\xabm\xc4\x97jo kovojan\xc4\x8dias puses pasira\xc5\xa1yti Naiva\xc5\xa1os taikos sutart\xc4\xaf. Tai buvo padaryta 2005\xc2\xa0m. sausio 9 d. Nairobyje._NEWLINE_Po konflikto pra\xc4\x97jus 6 metams buvo surengtas Piet\xc5\xb3 Sudano nepriklausomyb\xc4\x97s referendumas. Jo rezultatai (98.83% balsavo u\xc5\xbe Piet\xc5\xb3 Sudano nepriklausomyb\xc4\x99) leido 2011\xc2\xa0m. liepos 9 d. Piet\xc5\xb3 Sudan\xc4\x85 paskelbti nepriklausoma respublika.'